ኢትዮጵያ ዘላቂ የልማት ግቦችን እንደምታሳካ ጠቅላይ ሚኒስትር ኃይለማርያም ገለጹ
ጠቅላይ ሚኒስትር ኃይለማርያም ትናንት ብራስልስ ውስጥ ”የአውሮፓውያን የልማት ቀናት” መድረክ ላይ እንደተናገሩት ኢትዮጵያ እያስመዘገበችው ያለው የኢኮኖሚ እድገት ግቦቹን ለማሳካት ያስችላታል።አገሪቱ የምዕተ ዓመቱን የልማት ግቦችን ማሳካቷና ከ10ዓመታት በላይ በተከታታይ የዘለቀው ባለሁለት አሃዝ የኢኮኖሚ ዕድገት እንደ አውሮጳውያን አቆጣጠር በ2030 የተያዙትን ግቦች እንድታሳካ መሠረት እንደሚሆናት እምነታቸውን ገልጸዋል።ጠቅላይ ሚኒስትር ኃይለማርያም የአውሮጳ ዓለም አቀፍ ትብብርና ልማት ቀዳሚ በሆነው መድረክ ላይ አገሪቱ ግቦቹን ለማሳካት በተያያዘችው የዕድገት ጎዳና ተስፋ እንዳላትም ገልጸዋል።ኢትዮጵያ ግቦቹን እየተገበረች መሆኗንና 70 በመቶ የአገሪቱ ወጪም ከድህነት ቅነሳ ጋር ተያያዥነት ያላቸው ዘርፎች ላይ እያዋለች መሆኑንም ጠቁመዋል።ግቦቹን ለማሳካት የሚደረግ ድጋፍ ኢትዮጵያ መካከለኛ ገቢ ካላቸው አገሮች ተርታ ለመሰለፍ ያላትን ራዕይ ማሳካት መሆኑንም አመልክተዋል።ግቦቹን ለማሳካት የፋይናንስ እጥረት ተግዳሮት መሆኑን በመግለጽም የልማት አጋሮች ድጋፍ እንዲያደርጉም ጠቅላይ ሚኒስትር ኃይለማርያም ጠይቀዋል።የአውሮፓ ኮሚሽን ምክትል ፕሬዝዳንት ፌዴሪካ ሞጎሪኒ በበኩላቸው ኅብረቱ ግቦቹ የሚያሳካ ትብብር ለማድረግ ቁርጠኛ መሆኑን ተናግረዋል።ግቦቹን ለማሳካት በመንግስታት፣ በሲቪል ማህበረሰብና በግሉ ዘርፍ መካከል የሚኖረው አንድነት በማጠናከር ተጨባጭ እንቅስቃሴ ማድረግ እንደሚያስፈልግ ገልጸዋል።የተባበሩት መንግስታት ድርጅት ዋና ጸሃፊ ባን ኪሙን ግቦቹን ለማሳካት ትብብር እንደሚያሻና አገሮቹ የሚያድጉበትን ልምድ መለዋወጥ እንደሚገባቸው አሳስበዋል።እንደ ዋና ጸሃፊው ገለፃ ግቦቹ በፋይናንስ ሊደገፉና ለስኬታማነታቸው  የተጠናከረ ትብብርና የፋይናንስ ድጋፍ  አስፈላጊ ነው።ቀናቱ ግቦቹ በሚሳካቡት ሁኔታ የመከረ የመጀመሪያው ዓለም አቀፍ መድረክ ነው።መድረኩ በሰዎች፣ በፕላኔት፣ በጥሩ አጋጣሚ፣ በሰላምና በጓደኝነት(በትብብር) ዙሪያ መክሯል።መድረኩ “ዘላቂ የልማት ግብ በተግባር፤ ዓለማችን፣ ክብራችንና ራዕያችን በ17ቱ ዘላቂ የልማት ግቦች ላይ ያተኩራሉ” በሚል መሪ ሐሳብ እየተካሄደ መሆኑን ተመልክቷል ። (ኢዜአ)